Patra TV

Ιστορία

Το κανάλι είχε μεγάλη απεργιακή ιστορία στα χρόνια της λειτουργίας του. Το 2001 με την αλλαγή του ιδιοκτήτη, αλλάζει πλήρως και ο τεχνικός εξοπλισμός του καναλιού. Το 2006 ο σταθμός άρχισε τα πρώτα του μεγάλα προβλήματα, μιας και ο ιδιοκτήτης αποφάσισε το οριστικό λουκέτο του καναλιού. Οι εργαζόμενοί του προχώρησαν σε κατάληψη του κτιρίου του, μεταδίδοντας απεργιακό πρόγραμμα, αλλά ο ιδιοκτήτης έριξε μαύρο από τα βουνά.
Λίγα 24ωρα αργότερα ο εφοπλιστής επαναλειτούργησε το κανάλι με πλήρες πρόγραμμα. Ωστόσο το 2008 ο ιδιοκτήτης φέρνει και πάλι το λουκέτο στο σταθμό για ένα μήνα μόνο, καθώς το κανάλι άλλαξε ιδιοκτησία και επαναλειτούργησε. Το 2011 οι εργαζόμενοι του καναλιού περνούν σε επίσχεση εργασίας καθώς παρέμεναν απλήρωτοι για αρκετούς μήνες και το κανάλι για 4 μήνες έπαιζε κονσέρβα αλλά τον Οκτώβριο του ίδιου έτους το κανάλι επαναλειτουργεί πλήρως με πολύ λιγότερο προσωπικό όμως.
Στις 3 Φεβρουαρίου του 2012, το κανάλι περνά στην ψηφιακή εποχή και ήταν μάλιστα, το πρώτο τοπικό κανάλι της Πάτρας που ξεκίνησε στην ψηφιακή πλατφόρμα. Στις 16 Σεπτεμβρίου του 2012, το κανάλι απέκτησε νέα εικόνα, γυρνώντας από 4:3 σε 16:9.
Τον Δεκέμβριο του 2012 οι ελάχιστοι εργαζόμενοι του Patra TV πέρασαν σε επίσχεση εργασίας και το κανάλι σταμάτησε να εκπέμπει και αναλογικά και ψηφιακά. Τη Δευτέρα 21 Οκτωβρίου του 2013, το ΕΣΡ αποφάσισε την οριστική διακοπή λειτουργίας του σταθμού ενώ παράλληλα του αφαιρέθηκε η άδεια εκπομπής.

Πρόγραμμα

Το κανάλι εμπεριείχε ψυχαγωγικές και ενημερωτικές εκπομπές οι οποίες το έφεραν πρώτο σε τηλεθέαση ανά καιρούς από τα υπόλοιπα τοπικά κανάλια της Πάτρας. Επίσης στο κανάλι υπήρξαν αρκετές επισχέσεις των εργαζομένων και εξέπεμπε αρκετό απεργιακό πρόγραμμα, θυμίζοντας τα κανάλια εθνικής εμβέλειας TEMPO και ALTER, που είχαν την ίδια τύχη με τον Patra TV. Το κανάλι είχε συνεργαστεί με το μουσικό κανάλι της Αττικής, το MAD TV.
Το 2012 με την παύση της εκπομπής του, η συνεργασία λύθηκε και το MAD μετακόμισε στην ΟΡΤ Television της Ηλείας που εκπέμπει και στην Αχαΐα, ενώ από τις 27 Ιουνίου 2014, εκπέμπει και σε όλη την Πελοπόννησο, και την Νότια Στερεά Ελλάδα, μέσω της Digea.
Από το κανάλι πέρασαν πολλοί γνωστοί δημοσιογράφοι της Πάτρας: Τάκης Κωνσταντινόπουλος, Κωνσταντίνος Φλαμής, Αχιλλέας Ροδίτης, Φίλιππος Ανδρεόπουλος, Πένυ Μακρή, Νίκος Ξανάλατος, Ρούλα Στίγκα, Γιάννης Γεωργόπουλος και Γιάννης Πομώνης (ο οποίος αυτή τη στιγμή εργάζεται στο Ionian Channel). Την Καθαρά Δευτέρα του 2009 (2 Μαρτίου) το δίδυμο Φλαμής & Ροδίτης κάνει μεταγραφή βόμβα για τα τοπικά τηλεοπτικά χρονικά, από το Super B στο Patra TV, μιας και οι δύο δημοσιογράφοι, είχαν τηλεοπτική στέγη εκεί, για τουλάχιστον 15 χρόνια. Επίσης μετά από αυτή την κίνηση κι άλλοι δημοσιογράφοι και παρουσιαστές του καναλιού του Αγίου Ανδρέου έφυγαν για την εθνική οδό όπως η Μαρία Ανδριέλου, η Πένυ Μακρή και η Εύη Χασούρα.

Ιδιοκτησία

Το κανάλι είχε αρκετούς ιδιοκτήτες από τους οποίους αρκετοί το έκλειναν. Πάντως, η εταιρεία που το διαχειριζόταν ήταν η Τηλεόραση της Πάτρας Α.Ε. η οποία συστάθηκε αρχικά με συμβολαιογραφική πράξη στις 19 Μαρτίου 1998. Στις αρχές του μήνα συμμετείχε στον διαγωνισμό του πάλαι ποτέ Υπουργείου Τύπου και ΜΜΕ περί χορήγησης αδείας λειτουργίας τηλεοπτικών σταθμών περιφερειακής και τοπικής εμβέλειας, καθώς η υπό σύσταση εταιρεία υπέβαλε εμπροθέσμως στο υπουργείο αίτηση μετά των νομίμων δικαιολογητικών προς χορήγηση αδείας λειτουργίας τηλεοπτικού σταθμού περιφερειακής εμβέλειας. Ωστόσο, ο διαγωνισμός δεν ολοκληρώθηκε ποτέ, και εν όψει τούτου εκδόθηκε και δημοσιεύτηκε ο νόμος 2644/1998 για την παροχή συνδρομητικών ραδιοτηλεοπτικών υπηρεσιών και άλλες διατάξεις.
Στο άρθρο 17 παράγραφο 1 του παραπάνω νόμου, αναφέρεται ότι οι τηλεοπτικοί σταθμοί περιφερειακής και τοπικής εμβέλειας που λειτουργούν κατά την έναρξη ισχύος του παρόντος άρθρου και έχουν υποβάλλει εμπροθέσμως αίτηση για τη χορήγηση αδείας λειτουργίας τηλεοπτικού σταθμού, σύμφωνα με τη διαδικασία των υπ' αριθμόν 4774/Ι/3.3.1998 (ΦΕΚ παρ. 14) για τα περιφερειακής εμβέλειας κανάλια και υπ' αριθμόν 4775/Ι/3.3.1998 (ΦΕΚ παρ. 15) για τα τοπικής εμβέλειας κανάλια αποφάσεων του Υπουργού Τύπου και Μέσων Μαζικής Ενημέρωσης θεωρούνται ως νομίμως λειτουργούντες με τον υπουργό να χορηγεί στην υπό σύσταση εταιρεία την υπ' αριθμόν 6316/Ε/20.3.1998 νομιμοποιούμενη άδεια λειτουργίας του νεοϊδρυθέντος περιφερειακού καναλιού.
Η Τηλεόραση της Πάτρας Α.Ε. συστάθηκε και επίσημα, έπειτα από απόφαση του Νομάρχη Αχαΐας, στις 27 Απριλίου 1999, με πρώτους ιδιοκτήτες, την οικογένεια Ανεμοδούρα και τον δημοσιογράφο Πάνο Κωνσταντινόπουλο.
Το 2001 το κανάλι πέρασε στα χέρια του εφοπλιστή Αδαμάντιου Πολέμη, κάνοντας την μεγαλύτερη επένδυση εκείνη την εποχή, φτάνοντας τα 4 εκατομμύρια ευρώ, που αποτελεί ρεκόρ για Ελληνικό περιφερειακό τηλεοπτικό σταθμό. Ωστόσο, από τον επόμενο χρόνο και έπειτα άλλαξε διοικητικό συμβούλιο.
Στα μέσα του 2008, την περίοδο που ήταν κλειστό το κανάλι, άλλαξε ιδιοκτησία και πέρασε στα χέρια του εκδότη της εφημερίδας Γνώμη της Πάτρας Χρήστου Χριστοπούλου, ο οποίος διετέλεσε μέλος, αντιπρόεδρος και ξανά μέλος, ενώ προέκυψε αλλαγή στη μετοχική σύνθεση του φορέα. Ένα χρόνο μετά το κλείσιμο του καναλιού, η Τηλεόραση της Πάτρας κηρύχθηκε σε κατάσταση πτώχευσης.

Εγκαταστάσεις

Από τη σύστασή του, το κανάλι στεγαζόταν σε ιδιόκτητο κτήριο στην οδό Γεωργίου Τερτσέτη 21, στο κέντρο της Πάτρας. Ωστόσο, στις αρχές του 2000 μεταφέρθηκε σε δικές του εγκαταστάσεις, στη νέα εθνική οδό Πατρών-Αθηνών 73, όπου και παρέμεινε τον περισσότερο καιρό λειτουργίας του. Το Σεπτέμβριο του 2012 φεύγει από τις παλιές του εγκαταστάσεις και μετακομίζει στην οδό Ηρώων Πολυτεχνείου 84, η οποία ως μετακόμιση έμεινε στην μέση, καθώς οι ένοικοι του κτιριακού συγκροτήματος ΑΡΣΙΝΟΗ δεν επιθυμούσαν την τοποθέτηση των κεραιών της εκπομπής του καναλιού στην ταράτσα. Μετά το κλείσιμο του καναλιού, στις παλιές του εγκαταστάσεις μετακόμισε ο τηλεοπτικός σταθμός Tele Time, ο οποίος μετέπειτα είχε και αυτός την ίδια κατάληξη. Σήμερα από εκεί εκπέμπει το Lepanto TV, το οποίο έχει τις εγκαταστάσεις του στην Πάτρα, αλλά η έδρα του είναι στην Ναύπακτο.